Kry nou vir jou ’n span bymekaar en maak planne om aan die vlotresies op die Vaalrivier of die Vlieg-ori-Vaal tydens die Ghaap-RiverXtreme by Douglas deel te neem.
Benewens ’n verskeidenheid stalletjies, ’n pretpark vir die jonges en ’n kroeg, is sport soos altyd ’n groot deel van die naweek, met die Lotto as hoofborg, se aanbod. Die pret begin reeds Vrydagaand wanneer feesgangers aan die Neon-Parkrun kan deelneem.
Saterdagoggend is daar ’n veldwedloop oor tien km of 21 km. Bergfietsryers kan ook aantree vir die prettrap. Swemmers kan aan die kwartmyl-swem in die Vaalrivier deelneem en hengelaars kan tot 15:00 lyne natmaak.
Die hoogtepunte van die dag is waarskynlik die vlotresies en die Vlieg-ori-Vaal waarin prysgeld van R5 000 elk op die spel is. Enige onderneming of boerdery kan ’n span van vier vir die vlotresies inskryf.
Vir Vlieg-ori-Vaal kan ook spanne met ’n maksimum van vyf lede ingeskryf word wat ’n “vliegkontrêpsie” bou om so ver as moontlik oor die Vaalrivier te “vlieg”. Die tuie mag net met spierkrag, swaartekrag en verbeelding aangedryf word, en dit moet kan dryf, want die tuig gaan in die water land. Die spanne word beoordeel op grond van afstand, kreatiwiteit en spangees.